গুলেন বারি সিনড্রোমে রাজ্যে মৃত্যু

কলকাতা: করোনার পর নতুন করে আতঙ্ক ছড়াচ্ছে গুলেন বারি সিনড্রোম (Guillain Barre Syndrome)। বড়দের থেকে ছোটরা বিরল এই স্নায়ুরোগে আক্রান্ত হয়েছেন। মুম্বই-পুনেতে এই রোগের আক্রান্তের সংখ্যা দিনে দিনে বাড়ছে। সোমবারই রাজ্যেও আক্রান্তদের খোঁজ পাওয়া গিয়েছিল। এবার দ্বাদশ শ্রেণির এক ছাত্রের মৃত্যুর খবর সামনে এসেছে। এই ঘটনা রাজ্যে প্রথম বলেই জানা যাচ্ছে।

পরিবার সূত্রে জানা গিয়েছে, বারাসতের (Barasat) আমডাঙার টাবাবেরিয়ে গ্রামের বাসিন্দা ওই পড়ুয়া। উত্তর ২৪ পরগনার বারাসতের প্যারীচরণ সরকার রাষ্ট্রীয় উচ্চ বিদ্যালয়ের দ্বাদশ শ্রেণির ছাত্র ছিল মৃত,পড়ুয়া। গত ২২ তারিখ গলা ব্যথার কথা জানিয়েছিল সে। ওই দিন রাতের দিকে জ্বর আসে ছাত্রের। ওষুধও খায়। পরের দিন ঘুম থেকে ওঠার পর আর দু’হাতে জোর পায় না সে। তৎক্ষণাৎ ছেলেকে চিকিৎসকের কাছে নিয়ে যান মা। চিকিৎসকের পরামর্শে তড়িঘড়ি তাকে বারাসত মেডিক্যাল কলেজ ও হাসপাতালে নিয়ে যাওয়া হয়। সেখানে অবস্থার অবনতি হলে এনআরএস মেডিক্যাল কলেজ ও হাসপাতালে স্থানান্তর করা হয়। তার পর থেকে বেলা যত গড়িয়েছে, শরীর তত অচল হতে শুরু করে পড়ুয়ার। খাওয়ার ক্ষমতাটুকুও ছিল না। শুক্রবার তাঁকে সিসিইউতে স্থানান্তরিত করা হয়। ক্রমাগত শারীরিক পরিস্থিতি অবনতি হতে থাকে। সোমবার সকালে মৃত্যু হয় দ্বাদশ শ্রেণির পড়ুয়ার।

আরও পড়ুন: কেউ B.Tech, কেউ M.Tech! কলকাতায় ধৃত অস্ত্রসহ বহিরাগত দুষ্কৃতীরা

মৃতের মা বলেন, “হাসপাতালের তরফে একটা ইনজেকশন দিতে হবে জানিয়েছিল। কিন্তু সেটা হাসপাতালে ছিল না। আমরা বাইরে থেকে এনে দেব বলেছিলাম, কিন্তু অনুমতি দেয়নি।” তিনি আরও বলেন, “হাসপাতালের তরফে তাঁদের জানায় জানানো হয় জিবিএসে আক্রান্ত হয়েই মৃত্যু হয়েছে ছেলের। ডেথ সার্টিফিকেট দিয়েছে। তাতে জিবিএসের কথা উল্লেখও আছে।”

অন্য খবর দেখুন